Inițial, s-au alăturat Arboroasei 44 din cei 53 de studenți români din Cernăuți. Societatea a fost finanțată prin cotizații percepute membrilor ei, precum și prin donații din partea susținătorilor; alte categorii de membri erau fondatorii, susținătorii, membrii de onoare și cei extraordinari. În 1877, aflând din declarațiile de presă că guvernul român a hotărât să aloce 1000 de lei pentru organizațiile culturale aflate în afara granițelor țării, conducerea Arboroasei a cerut o parte din acești bani și a primit 250 de lei. În aceeași vară, în timp ce Armata Română obținea victorii în Războiul de Independență, membrii Arboroasei au fost bucuroși, sărbătorind succesele „fraților ce luptau dincolo”. În același timp, autoritățile din Bucovina au primit instrucțiuni de la Viena pentru a colecta fonduri pentru ostașii răniți din tabăra otomană.